Goblin

Röviden

A goblinoknak nincsen hazájuk, létszámuk kicsi, azonban a szárazföldi kereskedelem meghatározó alakjai. A goblinok Mordjen testvérét ’Alpra’-t tisztelik, aki a kereskedelem istennője. Bár hivatalosan nem lehet tudni, hogy áll-e valami szervezet a goblinok hátterében, azonban elég szervezettnek és jól informáltnak tűnnek.

Kinézet:

A goblin a legalacsonyabb faj (110-140cm), jellemzően vékony testalkattal és zöldes bőrszínnel rendelkeznek. Szemük barna vagy fekete, hegyes füleik vannak, és jellemzően nagy orruk. Általában nincsen nagy méretbeli eltérés a férfiak és a nők között, de a nőknek van kisméretű mellük. A férfiak általában kopaszok, esetleg rövid hajviseletük van, míg a nőkre inkább a hosszú haj jellemző, és magasabb hangjuk is van, mint a férfiaknak. Arcszőrzet a férfiaknál előfordul, de nem jellemző.

Helyzet:

Ez a faj saját területtel nem rendelkezik, népességük két részre osztható. Az első csoport a vándorló, kereskedő goblinok, akik a szállítmányokat beszerzik, és eladják, leggyakrabban saját fajtársaikkal működnek együtt. A második csoport a letelepedett, bolttal rendelkező goblinok, akik minden városban és a legtöbb faluban is megtalálhatóak. Gyakran vegyesboltjaik vannak, de előfordul, hogy mágikus tárgyakkal foglalkozó üzletük van. Kocsmákat és bankokat is fenntartanak, illetve piacokon is megjelennek különféle portékákkal. A családi helyzete is egészen más a két csoportnak. A vándorló goblinoknak nincs tartós családjuk, mivel jellemzően férfiak, ezért a letelepült goblinoknak „segítenek be” az utódnemzésben. Ez általában megegyezéssel történik, ekkor a férj „kölcsönadja” feleségét. Vannak nő vándorló goblinok is, ők azonban ha utódnemzésre vállalkoznak, akkor letelepülnek a családjukkal, hogy biztonságosabb körülményeket tudjanak biztosítani az utódoknak. A letelepedett goblinok házasodnak és több gyereket is nevelnek, jellemzően 4-5-t is, melyből 1-2 származik egy vándorló goblintól. Ezzel a módszerrel tudnak előnyös kereskedelmi kapcsolatokhoz jutni, hiszen ekkor mindkét oldalnak érdeke, hogy a családot jól el tudja tartani.

Vallás:

A goblinok Alpra-t tisztelik. Alpra a kereskedelem istennője, az összes goblin őt tiszteli, és az ő útmutatásait követi. Alpra papnői az egyetlen olyan szervezet, mely az összes goblint összetartja. A szervezetnek csak női tagjai lehetnek, akik a világi élettől elzárkóztak, tehát nem kereskedhetnek, viszont tanácsadóként funkcionálnak.

Diplomácia:
 * ·Barátok: Orkok


 * ·Neutrális: Yajuuk, Goblinok, Elf Köztársaság, Elf Birodalom


 * ·Vetélytárs: Törpék